20041025
Decizia Consiliului
din 25 octombrie 2004
privind încheierea unui acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei
(Text cu relevanță pentru SEE)
(2004/859/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special dispozițiile comune de la articolul 133 și de la articolul 300 alineatul (2) primul paragraf a doua teză,
având în vedere propunerea Comisiei,
întrucât:
(1) Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei [1], pe de o parte, și Protocolul nr. 3 la Acordul de instituire a Spațiului Economic European, astfel cum a fost modificat prin Decizia nr. 140/2001 a Comitetului mixt al SEE [2], pe de altă parte, stabilesc regimul comercial care se aplică anumitor produse agricole transformate și altele între părțile contractante.
(2) În momentul adoptării Deciziei nr. 140/2001, Comunitatea Europeană și Norvegia au precizat într-o declarație comună că ar trebui eliminată componenta neagricolă a drepturilor vamale privind produsele menționate în tabelul I din Protocolul nr. 3. Pe această bază, au avut loc discuții între funcționari ai Comisiei și Norvegiei, care s-au încheiat la 11 martie 2004. Noile concesii tarifare vor fi aplicate printr-o decizie a Comitetului mixt al SEE de modificare a Protocolului nr. 3 la Acordul de instituire a SEE.
(3) Un acord sub forma unui schimb de scrisori între Comunitatea Europeană și Regatul Norvegiei privind Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei a fost de asemenea negociat pentru se ține seama de rezultatele acestor discuții.
(4) Măsurile necesare pentru punerea în aplicare a prezentei decizii ar trebui adoptate în conformitate cu articolul 2 din Decizia 1999/468/CE a Consiliului din 28 iunie 1999 de stabilire a modalităților de exercitare a competențelor de executare conferite Comisiei [3].
(5) Este necesară aprobarea acordului,
DECIDE:
Articolul 1
Acordul sub forma unui schimb de scrisori între Comunitatea Europeană și Regatul Norvegiei privind Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei se aprobă în numele Comunității.
Textul acordului este anexat la prezenta decizie.
Articolul 2
Președintele Consiliului este autorizat să numească persoana împuternicită să semneze acordul prin care Comunitatea își asumă obligații.
Articolul 3
Măsurile necesare pentru punerea în aplicare a prezentei decizii sunt adoptate în conformitate cu procedura menționată la articolul 4 alineatul (2).
Articolul 4
(1) Comisia este asistată de Comitetul pentru probleme orizontale referitoare la schimburile comerciale cu produse agricole transformate, menționate la articolul 16 din Regulamentul (CE) nr. 3448/93 [4] al Consiliului, denumit în continuare "comitetul".
(2) Atunci când se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/148/CE este fixată la o lună.
(3) Comitetul adoptă regulamentul de procedură.
Adoptată la Luxemburg, 25 octombrie 2004.